【世界觀】特種小隊繼承家族王朝
2024年05月03日 19:00
東網電視
更多新聞短片
特種小隊
英國三冠大賽首關英國二千堅尼，今屆吸引到11駒同場比併，以前唔少名駒都係響呢場大賽嶄露頭角，近20屆最為人津津樂道嘅毫無疑問就係2011年「范高爾」狂放大炒對手嗰屆賽事。呢匹驚世馬王響舊年終於有「新王朝」接棒，成功完成父子響同一賽事制霸嘅偉業。今年就有同屬朱德望自家出品嘅「特種小隊」，代表「范高爾」一族衞冕錦標。
而朱德望歐洲賽馬經理Barry Mahon話到明，「特種小隊」完全係為咗經典大賽而生，唔單止生父「范高爾」係二千堅尼冠軍，生母Special Duty亦係包括英國一千堅尼3料G1盟主，好少馬血統背景咁顯赫，唔跑大賽認真嘥料。佢仲話「特種小隊」舊年2歲仲好BB，陣上好唔規矩成日犯錯，不過於冬季2轉3歲時，進步好明顯，之前響六化郎有表現純粹質素搭夠，一哩先至係佢真正強項。睇下呢匹「范高爾」血統正朔，可唔可展現預期潛力，響今場大賽將「冒版貨」一舉擊敗。